25, 26 September 1965 | Bloem-Noord se kerk in gebruik – My Dopperdagboek
September 24, 2019 • morneweb
Die orrelgalery in die Gereformeerde Kerk Bloemfontein-Noord se kerkgebou.
Ds. L. Snyman onthul die hoeksteen
Die gemeente Bloemfontein-Noord het op 15 Oktober 1961 afgestig van die destydse Bloemfontein-Wes, waarvan die naam in 2003 Vleuels geword het. Eers het lidmate in die Laerskool Willem Postma vir eredienste byeengekom, maar die behoefte aan ’n eie kerkgebou het daartoe gelei dat die groot organisasie en beplanning van dié gebou binne 18 maande deeglik voltooi is.
GK Bloemfontein-Noord se kerkgebou.
Die nuwe kerkgebou is in die naweek van 25 en 26 September 1965 feestelik in gebruik geneem. Ds. Lodewyk Snyman, die destydse leraar, het die hoeksteen onthul en mev. Snyman het die kerkdeure daarna oopgesluit.
In die nuwe gebou het dr. (later prof.) G.P.L. van der Linde die verrigtinge begin met Skriflesing, gebed en samesang, waarna prof. Fanus du Toit die feesrede gelewer het.
Die middag se verrigting het van kwart oor twee tot halfvyf geduur; die aand is dit voorgesit met die ingebruikneming van die orrel, wat die gemeente se susters geskenk het.
Die hoeksteen van GK Bloemfontein-Noord se kerkgebou.
Prof. Du Toit het ook die Sondag se feesdiens gelei, waarna die eerste katkisasie in die nuwe gebou gehou is. Daardie aand het ds. Snyman die eerste keer die woord in die nuwe kerk bedien.
23 September 1812 | Vk. J.P. van der Walt gebore